Република Србија

УНИВЕРЗИТЕТ У НИШУ

ФИЛОЗОФСКИ ФАКУЛТЕТ

Број: 125/1-1-01

9. 5. 2025.

**И З В О Д И З З А П И С Н И К А**

Са XI седнице Наставно-научног већа Филозофског факултета у Нишу, одржане 9. маја 2025. године.

Седници је присуствовало 120 наставника од укупно 136 чланова који имају право да гласају, 23 студента представника Студентског парламента, као и други студенти Факултета који су желели да присуствују седници а нису чланови ННВ (уз сагласност већине чланова ННВ), Марина Коцић, секретар Факултета, Татјана Ђорђевић, руководилац Службе за опште и правне послове и Снежана Миљковић, самостални стручно-технички сарадник.

Евиденција о одсутнима водила се на основу потписа присутних чланова Већа.

Декан Факултета, проф. др Наталија Јовановић обратила се члановима ННВ и дала основне информације о ванредном инспекцијском надзору и одговору Факултета на допис добијен од стране НАТ-а.

Отворена је дискусија и проф. др Татјана Вулић је поставила питања зашто седнице нису заказане раније с обзиром на то да су два департмана упутила захтеве за сазивање седнице, а потом и питање у вези са актуелном материјалном ситуацијом и могућностима Факултета да исплати минималне зараде, затим да ли је Факултет добио квоте за упис, као и зашто није реализован план да се спроведе анкета међу студентима да ли желе да наставе да студирају.

У дискусији је учествовао проф. др Драгиша Бојовић који је рекао да сматра да се седница одржава у нерегуларним условима и да се ради о политичком амбијенту, као и да је време да Факултет постане слободан.

Затим се члановима ННВ обратила проф. др Татјана Пауновић, истакавши да у овој тешкој ситуацији морају да одлучују људи пред којима је будућност, као и да је Филозофски факултет институција коју чиние сви (наставници, ненаставно особље и студенти) и да у складу са тим морамо да радимо заједно уз аргументовану дебату и да донесемо одлуку како да поступимо као колектив. Образложила је да имамо три опције. Прва опција је она у којој смо сада, да останемо у блокади. У том случају држава ће вршити репресију, смањивати плате, слати инспекције.... Други модел, који предлажу неке колеге је да се вратимо на наставу. А трећа варијанта је, нешто што ради један број факултета, да ступимо у законити штрајк и на тај начин заштитимо институцију и студенте. То је нека врста законитог решења. Ово је озбиљна ситуација, озбиљна друштвена криза, треба да изнесемо довољно аргумената и да чујемо једни друге како бисмо донели одлуку због које нећемо жалити.

Проф. др Славиша Недељковић се обратио члановима ННВ и поставио питање да ли желе да наставе са блокадама и да „ставе на коцку“ финансијску стабилност својих породица, и да Факултет не сме да буде „полигон за политичке игре“. Предложио је да се прекине са блокадом и да се свима који желе омогући да наставе са радом.

Проф. др Данијела Гавриловић је рекла да се лично залаже за улазак у штрајк, као и да су студенти рекли да би подржали форму законитог штрајка. Навела је да ако бисмо следили пример Медицинског факултета ми бисмо ушли у сукоб са студентима. Додала је да верује да ћемо ми спровести пријемни испит и да ћемо моћи да преговарамо са Владом да се обезбеде стипендије и остало. Додала је такође, да је захвална студентима што се боре да сви грађани живе у бољем друштву и да су показали да знају шта значи институција, шта значи корупција, а шта надлежност...

Доц. др Мирјана Бојанић Ћирковић је говорила о солидарности и емпатији, за које је како је рекла, сматра да треба да буду обостране. И да треба да се запитамо да ли смо спремни сами да пружимо оно што тражимо од других. Ако решимо да останемо при овоме, можда би онда требало радикализовати, укључити и друге.... Али да би можда требало причати и о неким моделима који неће угрожавати наше породице.

Проф. др Милена Каличанин се надовезала на претходно наведене предложене моделе за разрешење актуелне ситуације и у том контексту рекла да су, на Департману, размишљајући о конструктивним решењима дошли до једног модела, попут онлајн наставе, који би омогућио студентима да се прикључе када желе и колико желе. То наравно не би искључило даљу борбу против Уредбе и др. али би било компромисно решење. Проф. др Наталија Јовановић је у вези са тим рекла да бисмо реализовали онлајн наставу морамо да имамо сагласност студената.

Проф. др Михаило Антовић је образложио предлог да се предавања и вежбе одрже у виду подкаста и као такви поставе на званичне студентске сервисе на интернету, а које би студенти могли да прате када желе. Предност је да не зависе од распореда. Снимање материјала може да се заврши врло брзо. Сматра да је немогуће надокнадити наставу, а и да је немогуће радити на високим температурама, а такође треба имати у виду и годишњи одмор. Дакле, студенти би имали све: часове, презентације, књиге и текстове одакле уче и појачане консултације за вежбе и питања. Нико се не би истеривао са факултета, нити би се прекинула блокада. Снимали би се материјали за њих или чак следеће генерације. Оваква надокнада наставе омогућава студентима потпуну флексибилност у погледу полагања испита, појединачних одлука како се постављају према блокади, и сл. Овакви часови избегавају поделе међу наставницима. Овим предлогом се врло ефикасно спасава текућа школска година. Можда ово није изводљиво на свим факултетима, али код нас јесте изводљиво.

Доц. др Драгана Јовановић, продекан за наставу, је обавестила чланове ННВ да је Факултет добио сагласност за извођење наставе путем ИКТ система. То би значило да имамо довољну флексибилност да постављамо материјале. Да бисмо то покренули морали бисмо да имамо неку одлуку ННВ и студената.

Проф. др Драгиша Бојовић је рекао да постоје само два пута, да вољом студената останемо у блокади и да се вољом студената и наставника крене на наставу. Остало је само симулирање. Рекао је да би волео да се крене на наставу, да се спашава школска година, па макар и лети.

Проф. др Наташа Симеуновић Бајић је рекла, такође, да је поента у следећем, да имамо два пута: да ли се враћамо или не. Ако се вратимо на наставу издали бисмо студенте. Једино решење је штрајк. Ми на тај начин показујемо минимум достојанства. Не само што бисмо издали студенте, издали бисмо и нас, потпуно бисмо се вратили на старо. Ако се не боримо, то ће бити симулација живота у Србији.

Проф. др Татјана Пауновић предложила је да се закаже још један састанак на коме би се разговарало о штрајку.

Доц. др Душан Алексић је рекао да жели да скрене пажњу на неколико ствари, да треба водити дијалог и да се дође до конкретних решења. На студенте не треба сваљивати кривицу за то што наставници нису добили плате, с обзиром да се у ову ситуацију дошло зато што студентски захтеви нису испуњени, а затим се држава одлучила за страховиту репресију над наставницима. Било би добро да се нађе најбоље могуће конструктивно решење.

Проф. др Драган Тодоровић је говорио о Акту о минимуму процеса рада приликом ступања у штрајк. Навео је да бисмо ступањем у штрајк штитили интересе студената и самe институција. Ако дође до штрајка, штрајкачки одбор би се обратио Декану Факултета да одреди шта би биле обавезе наставника и сарадника, а шта обавезе ненаставног особља.

Проф. др Горана Ђорић: Део Акта мора да буде основ због кога улазимо у штрајк. Да ли постоје неке идеје или ли ће то бити на Синдикату?

Проф. др Наталија Јовановић: *Против Уредбе и против смањивања плата.*

Доц. др Гордана Стојић је рекла да оно што је потребно да најпре добијемо информације о ставу нашег Факултета да бисмо могли да се изјаснимо, такође је изнела примедбе да седница није добро припремљена, јер није било потребног материјала и изразила став да је потребно одвојити питања које се односе на Уредбу и на блокаду Факултета.

Проф. др Ђорђе Ђекић је истакао да наставници треба да буду узори студентима због искуства и знања које поседују и да је потребно да разговарају и дијалогом дођу до решења.

Проф. др Дејан Антић је поставио питање, и затражио да уђе у записник, зашто захтев њиховог Департмана није ушао у дневни ред. Департман за историју се већином гласова изјаснио против блокада и за почетак наставног процеса.

Након тога је Деканица још једном констатовала да ми не можемо прекинути блокаде с обзиром да их нисмо ми увели.

Седница је завршена у 1355 h.

ЗАПИСНИК САЧИНИЛА ПРЕДСЕДНИК ВЕЋА

Сандра Ђорђевић Проф. др Наталија Јовановић